Աշոտ Հակոբյան (մանկավարժ)

Աշոտ Սարգսի Հակոբյան (), հայ մանկավարժ, Երկրորդ համաշխարհային պատերազմի Արևելյան ճակատի («Հայրենական մեծ պատերազմ», 1941-1945) մասնակից։

Կենսագրություն 
Աշոտ Հակոբյանը ծնվել է 1903 թվականին, Էջմիածին քաղաքում։ 1925 թվականին ավարտել է միջնակարգ դպրոցը և զորակոչվել է կարմիր բանակ։ Զորացրվելուց հետո ուսուցիչ է եղել Ապարանում, այնուհետև՝ Նախիջևանի Ինքնավար Հանրապետության Օրդուբադի շրջանի Փառակա գյուղում։ Ավարտել է Երևանի պետական համալսարանի ֆիզիկամաթեմատիկական ֆակուլտետը և շարունակել ուսուցչական աշխատանքը Երևանի դպրոցներում՝ մինչև 1941 թվականը։

1941 թվականին Հակոբյանը զորակոչվել է կարմիր բանակ և մեկնել ռազմաճակատ։ Մասնակցել է Հյուսիսային Կովկասի պաշտպանության մարտերին (40-րդ առանձին ճանապարհային կառուցողական գումարտակում, որպես հանդերձանքի բաժնի պետ, ավագ լեյտենանտի կոչումով)։ 1942 թվականի մայիսին Հակոբյանը ռմբակոծումից կոնտուզիա է ստացել, ուղարկվել է հոսպիտալ բուժվելու։ Ապաքինվելուց հետո զորացրվել է բանակից։

1943 թվականից աշխատել է որպես ֆիզիկայի և մաթեմատիկայի ուսուցիչ մայրաքաղաքի Միքայել Նալբանդյանի, Կլիմենտ Վորոշիլովի անվան դպրոցներում։ 1967 թվականին անցել է կենսաթոշակի։ 2-րդ կարգի հաշմանդամ Հակոբյանը ռազմաճակատում պարգևատրվել է «Մարտական ծառայությունների համար» մեդալով, խաղաղ տարիներին լավագույն աշխատանքի համար արժանացել է «Աշխատանքային արիության համար», «Աշխատանքի վետերան» մեդալների, իսկ 1953 թվականին՝ «Պատվո նշան» շքանշանի։

Մահ 
Աշոտ Հակոբյանը մահացել է 1984 թվականին, թաղված է Թոխմախի գերեզմանատանը։

Պարգևներ 
 «Աշխատանքային արիության համար» մեդալ
 «Աշխատանքի վետերան» մեդալ
 «Մարտական ծառայությունների համար» մեդալ
 «Պատվո նշան» շքանշան

Ծանոթագրություններ 

ԵՊՀ շրջանավարտներ
Հայրենական մեծ պատերազմի մասնակիցներ
«Մարտական ծառայությունների համար» մեդալով պարգևատրվածներ
«Աշխատանքային արիության համար» մեդալով պարգևատրվածներ
«Աշխատանքի վետերան» մեդալակիրներ
Հայ մանկավարժներ